**Valuri de vânt...**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valuri de vânt izbesc în fruntea toamnei

Și stropi de nostalgii pe fruntea doamnei,

Ce plimbă amintiri pe-alei din suflet,

Preling tristeți pe chipu-i desuet.

În răsuflarea ultimă, o frunză

Încearcă să-ncălzească o buburuză,

Dar vlagă nu mai are și-n cădere

Ajunge-n calea doamnei, fără vrere.

Se uită doamna tristă la picioare

Și vede-n frunză viața… „Vrea să zboare

Micuța vietate efemeră…

Să mai trăiască ea încă mai speră!”

O ia în palmă și își strânge mâna,

Tristețea își desface-ncet cununa

Și pașii repezi cântă a speranță

Căci se mai poate continua o viață.

Ajunsă în căsuța călduroasă,

Bătrâna doamnă iar e bucuroasă…

Deschide palma și pune pe-o floare

Speranța vie-a vieții de sub soare!